PRITARTA

Molėtų rajono savivaldybės

tarybos 2019 m. kovo d.

sprendimu Nr.B1-

**MOLĖTŲ „VYTURĖLIO“ VAIKŲ LOPŠELIO-DARŽELIO 2018 METŲ VEIKLOS ATASKAITA**

2018 m. įgyvendinome pagrindinius tikslus numatytus Lopšelio-darželio 2018-2020 veiklos strategijoje ir 2018 m. veiklos planuose:

1. Sukurti palankią socialinę emocinę ugdymo/si aplinką.

Šį tikslą įgyvendinome eilę metų, nes mokytojai pirma patys turėjo išmokti emocinio ugdymo kompetencijų, o po to tik mokyti vaikus. Pozityvios disciplinos ugdymo metodų taikymas, davė puikių rezultatų. Ir mes ir tėvai matome, kaip veikia pozityvi disciplina: sumažėjo netinkamo vaikų elgesio, pagerėjo vaikų tarpusavio santykiai, žinodami taisykles ir ribas, vaikai jaučiasi saugūs, geriau jaučiasi darželyje, greičiau adaptuojasi. Žinoma, susiduriame ir su sunkesniais atvejais, kai mokytojams sunku surasti netinkamo vaikų elgesio priežastis, o kartais nebendradarbiauja tėvai. Tuomet kreipiamės psichologų pagalbos, konsultacijų ir tai, natūralu, užtrunka.

Nuo spalio mėnesio įgyvendinama Kimočių socialinio emocinio ugdymo programa visose amžiaus grupėse. Ji integruojama į bendrąją ikimokyklinio ugdymo programą. Ikimokyklinio ugdymo mokytojai sukūrė programos įgyvendinimo erdvės, pasigamino metodines priemones, įvyko 2 seminarai. Pirmaisiais programos įgyvendinimo metais mokytojai kaupia patirtį, o antraisiais, prie programos pasiūlysime prisidėti ir tėvams.

2. Tęsti edukacinių erdvių kūrimo lauke projektą (3 metų projektas).

Trejų metų edukacinių lauko erdvių kūrimo planas jau eina į pabaigą, tačiau čia nebus baigtinio proceso, kadangi ugdančioji aplinka, kaip ir grupių aplinka, turi būti kintanti. Šiais metais buvo įrengtas pojūčių takas, transporto miestelis pasipildė nauju mediniu traukiniu ir lėktuvu, tėveliai pagamino dvi smėlio dėžes. Darželio bendruomenė labai džiaugiasi, kad Savivaldybė metų gale surado lėšų ir buvo įrengtos dvi sporto aikštelės, nupirkta du krepšinio stovai. Pavasarį vaikai galės žaisti krepšinį, futbolą ir kvadratą, saugiai važinėti dviratukais, paspirtukais. Šiais laikais, kai vaikai nepakankamai patenkina judėjimo poreikį, tai ypatingai svarbu. 2019 m. planuojame kiekvienos grupės aikštelėje pastatyti namelius, vaikų vaidmeniniams žaidimams plėtoti.

3. Vaikų sveikatai palankaus maitinimo pritaikymas.

2018 m. rugsėjo 1 d. įsigaliojus naujam maitinimo aprašui, buvome pilnai pasirengę, atrinkę patiekalus, kuriuos valgo dauguma vaikų, skyriai aprūpinti garų krosnelėmis ir kita virtuvių įranga, vyko daug susitikimų su tėvais. Organizuota tėvų apklausa parodė, kad dauguma tėvų pritaria pokyčiams.

Molėtų „Vyturėlio“ vaikų lopšelio-darželio direktorė Ona Kavalnienė